Havainnot alaikäisten päihteiden käytöstä kasvussa Etelä-Karjalassa – koti on keskeinen paikka ehkäisevälle päihdetyölle

Etelä-Karjalassa tehdyn päihdetilannekyselyn mukaan valtaosa täysi-ikäisistä vastaajista kokee, että parhaiten päihdehaittoja voidaan ehkäistä huolehtimalla omista lapsista ja läheisistä. Vastaajat korostavat kodin ja huoltajien vastuuta alaikäisten päihteiden käytön ehkäisemisessä.

Kysely osoittaa, että havainnot alaikäisten päihteiden käytöstä ovat lisääntyneet viime vuodesta lähes kaikkien päihteiden osalta. Eniten havaintoja on ollut tupakoinnista, sähkösavukkeista ja alkoholinkäytöstä. Myös kannabiksen ja muiden huumeiden käytön havainnot ovat huolestuttavasti kasvaneet. Ainoastaan rahapelaamisen havainnot eivät ole kasvaneet.

– Suurin osa vastaajista koki, että alaikäisten päihteiden käyttöön pitäisi puuttua enemmän. Monet ajattelevat voivansa vaikuttaa tilanteeseen parhaiten lähipiiriinsä vaikuttamalla, kertoo ehkäisevän päihdetyön asiantuntija Ulla Peippo hyvinvointialueelta.

Nuorten alle 18-vuotiaiden vastaajien viestissä korostui toive siitä, että vanhemmat ottaisivat päihteet rohkeammin puheeksi ja näyttäisivät hyvää esimerkkiä.

Koti on tärkeä ehkäisevän päihdetyön paikka.

Ulla Peippo

Yli puolet vastaajista oli sitä mieltä, että heidän asuinkunnassaan käytetään liikaa alkoholia, nikotiinituotteita ja huumeita. Monissa kunnissa koettiin tiettyjä alueita turvattomiksi julkisen päihteiden käytön vuoksi. Lähes puolet vastaajista kertoi pelänneensä päihtyneitä henkilöitä julkisilla paikoilla, ja kolmasosa oli kokenut häiriötä heidän taholtaan. Myös nämä luvut ovat nousussa aiemmasta kyselystä.

Aikuisten vastaajien mukaan huoli kohdistuu useammin läheisen päihteiden käyttöön kuin omaan. Eniten huolta aiheuttivat läheisen alkoholinkäyttö, tupakointi, huumeet ja rahapelaaminen.

Nuorista suurin osa ei ollut huolissaan omasta tai läheistensä päihteiden käytöstä. Eniten huolta herättivät kuitenkin tupakka- ja nikotiinituotteet sekä alkoholi. Noin puolet nuorista kertoi, etteivät käytä päihteitä lainkaan.

– Vanhemmilla on tärkeä rooli nuorten päihteiden käytön ehkäisyssä. Päihteistä keskusteleminen ei vaadi erityistä osaamista – pelkkä läsnäolo ja kiinnostus voivat olla ratkaisevia. Myös muut nuoren arjessa mukana olevat aikuiset tukevat tätä tärkeää työtä, muistuttaa Peippo.

Kyselyyn vastasi 1282 eteläkarjalaista ja se perustuu Pakka-toimintamalliin

Etelä-Karjalan hyvinvointialueen hyvinvoinnin ja terveyden edistämisen yksikkö toteutti päihdetilannekyselyn tammi-helmikuussa 2025. Sähköisenä toteutettu päihdetilannekysely oli avoinna 09.01. - 9.02.2025. Päihdetilannekysely perustuu Terveyden- ja hyvinvoinnin laitoksen (THL) Pakka-toimintamalliin.

Vuosittain toteutettavalla kyselyllä selvitetään eteläkarjalaisten näkemyksiä päihteisiin, tupakkaan ja rahapeleihin sekä mielipiteitä päihdehaittojen vähentämisen keinoista. Kyselyn tuloksia käytetään ehkäisevän päihdetyön sekä Pakka-toimintamallin kehittämiseen Etelä-Karjalassa.

Kyselyyn osallistuttiin anonyymisti ja päihdetilannekyselyyn vastasi tänä vuonna kaikkiaan 1282 eteläkarjalaista.

Lisätietoja:

Ulla Peippo, ehkäisevän päihdetyön asiantuntija ulla.peippo@ekhva.fi p. 04 082 78779